P. Hrušovský, podpredseda NR SR: (2002-03-14):
M. Benkovský, poslanec: Sľubujem. (Potlesk.) J. Migaš, predseda NR SR: Ďakujem. Želám pánu poslancovi veľa úspechov v práci Národnej rady Slovenskej republiky. Panie poslankyne, páni poslanci, chvíľku musíme počkať, aby bola vystavená hlasovacia karta pre pána poslanca Benkovského, a potom by sme pristúpili k ďalšiemu bodu. (Technická prestávka.) J. Migaš, predseda NR SR: Ešte minútku strpenia, čakáme, aby bola vystavená hlasovacia karta pre poslanca Benkovského. Panie poslankyne, páni poslanci, pokračujeme bodom programu návrh na voľbu poslanca Národnej rady Slovenskej republiky za člena výboru Národnej rady Slovenskej republiky . Poslanci – členovia klubu Strany demokratickej ľavice navrhujú, aby poslanec Milan Benkovský bol zvolený za člena výboru pre financie, rozpočet a menu. Otváram rozpravu o tomto bode programu. Písomne sa neprihlásil nikto. Pýtam sa, kto sa do rozpravy hlási ústne? Nie je to tak. Vyhlasujem rozpravu o tomto bode programu za skončenú. Pristúpime k hlasovaniu. Podávam návrh, aby sa voľba poslanca do výboru Národnej rady vykonala verejne. Dávam o tomto návrhu hlasovať. Čiže najprv budeme hlasovať, panie poslankyne, páni poslanci, o tom, aby sme o zaradení pána poslanca Benkovského hlasovali verejne. Hlasujeme o tom, aby sme verejne rozhodli, čiže verejným hlasovaním o zaradení pána poslanca Benkovského. (Hlasovanie.) Prítomných je 88 poslancov, za 87, proti nikto, nikto sa nezdržal, nehlasoval 1. Konštatujem, že o voľbe poslanca za člena výboru budeme hlasovať verejne. Dávam hlasovať o návrhu, aby poslanec Milan Benkovský bol zvolený za člena Výboru Národnej rady Slovenskej republiky pre financie, rozpočet a menu. Hlasujeme. (Hlasovanie.) Prítomných je 96 poslancov, za 94, proti nikto, nikto sa nezdržal, nehlasovali 2. Konštatujem, že poslanca Milana Benkovského sme zvolili za člena výboru pre financie, rozpočet a menu. Panie poslankyne, páni poslanci, skôr ako pristúpime k prerokovaniu návrhu Zmluvy medzi Slovenskou republikou a registrovanými cirkvami a náboženskými spoločnosťami , dovoľte mi, aby som na rokovaní Národnej rady Slovenskej republiky o tomto návrhu vlády privítal podpredsedu Ekumenickej rady cirkví v Slovenskej republike biskupa Reformovanej kresťanskej cirkvi na Slovensku pána Dr. Gézu Erdéyho a ďalších zástupcov registrovaných cirkví a náboženských spoločností v Slovenskej republike. (Potlesk.) Návrh vlády ste dostali ako tlač 1418. Spoločnú správu výborov ste dostali ako tlač 1418a, súčasťou ktorej je aj pripojený návrh uznesenia Národnej rady. Dávam slovo ministrovi kultúry Slovenskej republiky Milanovi Kňažkovi a prosím ho, aby materiál vlády odôvodnil. Nech sa páči, pán minister. M. Kňažko, minister kultúry SR: Vážený pán predseda, vážené panie poslankyne, páni poslanci, ctení hostia, zákon č. 308/1991 Zb. o slobode náboženskej viery a postavení cirkví a náboženských spoločností v znení neskorších predpisov umožňuje uzatváranie zmlúv medzi cirkvami a náboženskými spoločnosťami a štátom. Túto možnosť využilo 11 cirkví a náboženských spoločností, ktoré vypracovali a predložili text návrhu Zmluvy medzi Slovenskou republikou a registrovanými cirkvami a náboženskými spoločnosťami. Vláda na svojom zasadnutí 6. marca 2002 jednohlasne súhlasila s uzavretím tejto zmluvy. Pri príprave Zmluvy medzi Slovenskou republikou a registrovanými cirkvami a náboženskými spoločnosťami sa vychádzalo zo zásad obsiahnutých v Ústave Slovenskej republiky, v ostatných všeobecne záväzných právnych predpisoch, ako aj v medzinárodných zmluvách a dohovoroch, ktorými je Slovenská republika viazaná. Je potrebné zdôrazniť, že inštitút zmluvy medzi štátom a cirkvami zavádza do právneho poriadku Slovenskej republiky nový prvok, ktorý je plne v intenciách deklarovanej harmonickej spolupráce štátu s registrovanými cirkvami a náboženskými spoločnosťami. Takáto nová právna úprava plne korešponduje s moderným trendom usporiadania predmetného vzťahu. Princípmi rámcovej úpravy zmluvy sú predovšetkým záruky nezávislosti a náboženskej slobody cirkví a náboženských spoločností ako subjektov práva Slovenskej republiky a vzájomná spolupráca cirkví a náboženských spoločností a Slovenskej republiky v prospech všetkých občanov na poli kultúrnom, výchovno-vzdelávacom, zdravotníckom, sociálnom, charitatívnom a pastoračnom. Vzhľadom na existujúce rozdielnosti medzi jednotlivými registrovanými cirkvami a náboženskými spoločnosťami upravuje navrhovaná zmluva vzťah Slovenskej republiky a registrovaných cirkví a náboženských spoločností vo všeobecnej rovine a vo viacerých oblastiach predpokladá jeho konkrétnejšiu, resp. podrobnejšiu úpravu prostredníctvom osobitných dohôd. Vážené panie poslankyne, vážení páni poslanci, dovoľte mi vysloviť presvedčenie, že podporíte predloženú zmluvu, ktorá znamená kvalitatívne nový rozmer pri budovaní a rozvíjaní vzájomnej spolupráce medzi štátom a cirkvami. Ďakujem za pozornosť. J. Migaš, predseda NR SR: Ďakujem pánu ministrovi. Nech sa páči, zaujmite miesto určené pre navrhovateľov. Teraz dávam slovo určenému spoločnému spravodajcovi z výboru pre kultúru a médiá poslancovi Pavlovi Števčekovi a prosím ho, aby podal správu o výsledku prerokovania návrhu vo výboroch. Pán poslanec, nech sa páči. P. Števček, poslanec: Vážený pán predseda, ctené dámy, vážení páni, milí hostia, návrh Zmluvy medzi Slovenskou republikou a registrovanými cirkvami a náboženskými spoločnosťami (tlač 1418) pridelil predseda Národnej rady Slovenskej republiky rozhodnutím č. 1578 zo 7. marca 2002 na rokovanie Výboru Národnej rady Slovenskej republiky pre ľudské práva a národnosti a Výboru Národnej rady Slovenskej republiky pre kultúru a médiá. Za gestorský výbor určil predseda Národnej rady výbor pre kultúru a médiá. Výsledky prerokúvania návrhu: Výbor Národnej rady Slovenskej republiky pre ľudské práva a národnosti a Výbor Národnej rady Slovenskej republiky pre kultúru a médiá zhodne odporúčajú Národnej rade Slovenskej republiky zobrať navrhovanú zmluvu so súhlasom na vedomie. Gestorský výbor na základe stanovísk poslancov výboru, vyjadrených v rozprave k tomuto návrhu, odporúča Národnej rade Slovenskej republiky zobrať so súhlasom na vedomie 1. návrh Zmluvy medzi Slovenskou republikou a registrovanými cirkvami a náboženskými spoločnosťami, 2. rozhodnutie vlády Slovenskej republiky uverejniť Zmluvu medzi Slovenskou republikou a registrovanými cirkvami a náboženskými spoločnosťami v Zbierke zákonov Slovenskej republiky. Dovoľte mi predniesť teraz návrh uznesenia Národnej rady Slovenskej republiky k návrhu Zmluvy medzi Slovenskou republikou a registrovanými cirkvami a náboženskými spoločnosťami v tomto znení: „Národná rada Slovenskej republiky so súhlasom berie na vedomie 1. návrh Zmluvy medzi Slovenskou republikou a registrovanými cirkvami a náboženskými spoločnosťami, 2. rozhodnutie vlády Slovenskej republiky uverejniť zmluvu v Zbierke zákonov Slovenskej republiky.“ Pán predseda, prosím. J. Migaš, predseda NR SR: Ďakujem, pán poslanec. Nech sa páči, zaujmite miesto určené pre spravodajcov. Písomne sa neprihlásila žiadna poslankyňa ani poslanec. Pýtam sa, kto sa do rozpravy hlási ústne? Pán poslanec Mikloško, pán poslanec Kresák. Uzatváram možnosť sa prihlásiť do rozpravy ústne. Dvaja prihlásení. Nech sa páči, pán poslanec Mikloško. A po ňom pán poslanec Kresák.